# Aki Sirkesalo

### Wikipedia

Aki Sirkesalo (s. 25. heinäkuuta 1962 Toijala - k. 26. joulukuuta 2004, Khao Lak, Thaimaa) oli suomalainen muusikko. Hän julkaisi uransa aikana viisi studio levyä sekä yhden kokoelman ja hänen levyjään on myyty yli 100 000 kappaletta. Elämänsä viimeiset vuodet Sirkesalo asui perheensä kanssa Nurmijärven Klaukkalassa.

## [muokkaa] Elämäkerta

Aki Sirkesalo aloitti musiikki harrastuksen seurakunnan puhallinorkesterissa ja kuorossa 10-vuotiaana ja jatkoi VPK:n torvisoittokunnassa. Sittemmin trumpetinsoitto vaihtui kitaraan ja musiikki rockiin.

Ensimmäinen varsinainen saavutus oli U-Puu -yhtyeen demo, joka soi Rockradiossa. Vuonna 1984 Aki Sirkesalo pääsi yhtyeensä Naamiot kanssa Rockin Suomen mestaruus -kisojen finaaliin. Yhtye hajosi pian kisojen jälkeen. Vuonna 1986 Raine Salon kanssa perustettu Giddyups teki kaksi levyä ja kiertueen Neuvostoliittoon vuonna 1989. Veeti Kallion, Sami Saaren ja Sasu Moilasen kanssa Aki Sirkesalo jatkoi vuosikymmenen vaihteessa yhtyeessä Veeti & The Velvets.

### [muokkaa] Sooloura

Soolouransa Aki Sirkesalo aloitti vuosien 1992 ja 1993 vaihteessa. Ensimmäinen menestys oli single "Hikinen iltapäivä" huhtikuussa 1994 ja syksyllä julkaistu "Mustankipee". Seuraavan vuoden alussa julkaistu "Naispaholainen" soi myös radioasemilla ja tammikuussa julkaistu esikoisalbumi Mielenrauhaa nousi kärkikymmenikköön ylittäen syksyllä kultalevyrajan ja myi lopulta yli 40 000 kappaletta.

Vuonna 1996 Aki Sirkesalo sai Emma-palkinnot vuoden miestulokkaana ja vuoden levystä. Syksyllä ilmestyi toinen levy Aika. Levyn hittejä olivat "Missä betoni kasvaa", "Seksuaalista häirintää" ja "Kiire". Vuosina 1996—1997 hän veti myös YLE:n TV1:ssä musiikkiohjelmaa Groovymeisseli yhdessä Sami Saaren kanssa.

Kolmas albumi Kissanelämää ilmestyi syyskuussa 1998. Hittejä olivat "Punatukkainen", versio Van Morrisonin "Brown Eyed Girlistä" ja "Kissanainen". Myös Kissanelämää myi kultaa. Ennen kolmatta albumia Sirkesalo oli mennyt naimisiin ja saanut lapsen.

Vuoden 2000 hitti oli "Helena". Ennen uuden albumin, Enkeleitä onko heitä, julkaisua helmikuussa 2001 julkaistiin saman niminen single. Enkeleitä onko heitä saavutti viidennen sijan suomen virallisella listalla. Levyltä otettuja singlejä olivat "Senat sakaisin", "Tule mun luo", "Talismaani" ja "Kitara".

Aki Sirkesalon kokoelmajulkaisu Halutuimmat julkaistiin lokakuussa 2002. Hittisinglejen lisäksi levyllä olivat kappaleet "Melkein onnellinen" ja "Toijalan takana".

Vuoden 2003 alussa Aki Sirkesalo julkaisi Lisa Nilssonin kanssa singlen "Mysteriet".

Vuonna 2004 Aki Sirkesalo veti YLE:n TV1:ssä ohjelmaa Poppia kyydissä.

Keikoilla Sirkesalon yhtyeenä oli Lemmen Jättiläiset, jonka viimeinen kokoonpano oli:

- Harri Ala-Kojola (rummut)
- Jukkis Kiviniemi (basso)
- Hannu Pikkarainen (kitara)
- Antti Ikola (kosketinsoittimet)
- Timo Lassy (saksofoni)

Muita Lemmen Jättiläisten livekokoonpanossa soittaneita muusikoita: Samuli Kosminen (perkussiot), Jukka "Tonttu" Tuovinen (saksofoni), Jukka Hakoköngäs (kosketinsoittimet), JP Virtanen (kosketinsoittimet), Karl Sinkkonen (kosketinsoittimet), Jukka Tiirikainen (trumpetti), Kalle Torniainen (rummut), Abdissa "Mamba" Assefa (perkussiot), Timo Kämäräinen (kitara), Anssi Veksby (basso) ja Sami Saari (kitara).

Vuonna 2004 Sirkesalo siirtyi Sonyltä EMIlle ja julkaisi syyskuussa uuden singlensä "Mullonikäväsua". Omaisten suostumuksella levy-yhtiö julkaisi viimeiseksi jääneen levyn Sanasta miestä alkuperäisten suunnitelmien mukaisesti 23. helmikuuta 2005. Sirkesalo oli ehtinyt muokata levyn valmiiksi ennen lähtöään viimeiseksi jääneelle matkalleen. Levy nousi välittömästi listaykköseksi ja myi nopeasti platinaa. Levyn tuoton on levy-yhtiö ilmoittanut lahjoittavansa Plan Suomi-säätiölle.

Tapaninpäivänä 2005 julkaistiin "Aki Sirkesalon Musiikkia: Mielenrauhaa" -levy, joka taltioitiin Helsingin Kulttuuritalolla 15.09. 2005 pidetyssä konsertissa. Lemmen Jättiläiset -yhtye esitti Aki Sirkesalon musiikkia uran varrelta solisteinaan Esa Kaartamo, Jussu Pöyhönen, Maarit Hurmerinta, Sami Saari, Antti Matikainen, Petra, Niko Ahvonen, Maija Vilkkumaa, Jiri Nikkinen ja Tuomari Nurmio.

### [muokkaa] Diskografia

#### [muokkaa] Albumit

listasijoitukset Suomen Virallisella Top 40 Albumi-listalla

- Mielenrauhaa (1995) # 11
- Aika (1996) # 3
- Kissanelämää (1998) # 5
- Enkeleitä onko heitä (2001) # 5
- Halutuimmat (2002) # 9
- Sanasta miestä (2005) # 1
- 30 unohtumatonta laulua (2006)

#### [muokkaa] Singlet/Hitit

listasijoitukset Rumban 50 Hittiä listalla

- Hikinen iltapäivä (1994) # 6
- Mustankipee (1994) # 21
- Naispaholainen (1995) # 1
- Sä jaksat tansii (1995) [promo-single] # 34
- Pelkää kuvitelmaa (1995) # 3 / Top 20 Single-lista #9
- Missä betoni kasvaa (1996) # 5
- Seksuaalista häirintää (1996) # 1
- Kiire (1996) # 19
- Heitätkö avaimen (1997) # 28
- Äiti (1998) # 32
- Punatukkainen (1998) # 6
- Kissanainen (1998) # 2
- Pikkuihminen (1998) [promo-single] # 47
- Mykkäkoulu (1999) [promo-single] # 34
- Mä tuun kotiin (1999) [promo-single] # 31
- Liisan koira (1999) (Aki Sirkesalo ja Koiramiehet feat. Mike Monroe) [promo-single]
- Helena (2000) # 25
- Enkeleitä onko heitä (2001) # 4
- Senat sakaisin (2001)
- Tule mun luo (2001) [promo-single] # 7
- Talismaani (2001) [promo-single]
- What a wonderful world (2001) (Aki Sirkesalo & Jyrki Niskanen) (Plan-hyväntekeväisyys single)
- Melkein onnellinen (2002) # 30
- Toijalan takana (2002) # 4
- Mysteriet (Mysteeri) (2003) (Aki Sirkesalo & Lisa Nilsson) # 10
- Mullonikäväsua (2004) [promo-single] # 29
- Parempaa aikaa (2005) [radiosoitto] # 5
- Sanansa mittainen mies (2005) [radiosoitto] # 23

### [muokkaa] Intian valtameren maanjäristys

42-vuotias Sirkesalo ilmoitettiin vaimonsa ja kahden lapsensa kanssa kadonneeksi vuoden 2004 tapaninpäivän Intian valtameren maanjäristyksen jälkeen. Hän oli lomamatkalla Khao Lakissa, Thaimaassa. Sirkesalon, hänen vaimonsa ja heidän lastensa ruumiit löydettiin ja tunnistettiin, ja ne kuljetettiin Suomeen haudattavaksi.

## [muokkaa] Aiheesta muualla

- Aki Sirkesalon verkkosivut
- Aki Sirkesalon laulutuotanto 1900-luvulla Suomen Äänitearkiston tietokannassa
- Aki Sirkesalo Internet Movie Databasessa (IMDb.com) (englanniksi)

Haettu osoitteesta http://fi.wikipedia.org../../../a/k/i/Aki_Sirkesalo_5b46.html

Luokat: Suomalaiset muusikot | Suomalaiset iskelmälaulajat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English
- Svenska